Document ID: 32012R0448

KOMISIJOS DELEGUOTASIS REGLAMENTAS (ES) Nr. 448/2012
2012 m. kovo 21 d.
kuriuo Europos Parlamento ir Tarybos reglamentas (EB) Nr. 1060/2009 papildomas nuostatomis dėl techninių reguliavimo standartų, taikomų teikiant informaciją, kurią kredito reitingų agentūros skelbia Europos vertybinių popierių ir rinkų institucijos įsteigtoje centrinėje duomenų saugykloje
(Tekstas svarbus EEE)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2009 m. rugsėjo 16 d. Europos Parlamento ir Tarybos reglamentą (EB) Nr. 1060/2009 dėl kredito reitingų agentūrų (1), ypač į jo 21 straipsnio 4 dalies c punktą,
kadangi:
(1)
Reglamento (EB) Nr. 1060/2009 11 straipsnio 2 dalimi kredito reitingų agentūros įpareigojamos pateikti Europos vertybinių popierių ir rinkų institucijos (toliau - EVPRI) įsteigtai centrinei duomenų saugyklai tam tikrą informaciją apie ankstesnius savo veiklos rezultatus. Kredito reitingų agentūra šią informaciją teikia EVPRI nustatyta standartine forma, o EVPRI šią informaciją viešai paskelbia, pateikdama informacijos apie pagrindinius pastebėtus pokyčius santrauką. Šiuos reikalavimus reikia papildyti nuostatomis dėl teikiamos informacijos pateikimo, įskaitant jos struktūrą, formą, metodą ir ataskaitinį laikotarpį;
(2)
kredito reitingų agentūros, priklausančios Sąjungoje įsisteigusių kredito reitingų agentūrų grupei, gali teikti atskiras ataskaitas centrinei duomenų saugyklai. Tačiau, atsižvelgiant į labai integruotą kredito reitingų agentūrų veikimo struktūrą Sąjungos lygmeniu ir siekiant palengvinti statistinių duomenų supratimą, kredito reitingų agentūros turėtų būti raginamos centrinei duomenų saugyklai teikti kolektyvines visos grupės ataskaitas;
(3)
centrinės duomenų saugyklos sistemoje kaupiami ir centralizuotai saugomi kredito reitingų duomenys. Siekiant padėti rinkos dalyviams geriau įvertinti kredito reitingų patikimumą ir taip padėti jiems priimti investavimo sprendimus, centrinė duomenų saugykla taip pat turėtų savanoriškai priimti Sąjungoje nepatvirtintus kredito reitingus, suteiktus trečiųjų valstybių kredito reitingų agentūrų, priklausančių tai pačiai kredito reitingų agentūrų grupei;
(4)
siekiant dar labiau palengvinti parengtų statistinių duomenų supratimą, teikiami kredito reitingų duomenys turėtų apimti visus duomenis, susijusius bent su paskutiniu dešimtmečiu iki Reglamento (EB) Nr. 1060/2009 įsigaliojimo. Kredito reitingų agentūra neturėtų būti įpareigojama teikti šiuos duomenis, jei ji gali įrodyti, kad, atsižvelgiant į tos agentūros dydį ir sudėtingumą, toks reikalavimas neproporcingas;
(5)
šis reglamentas pagrįstas techninių reguliavimo standartų projektais, kuriuos EVPRI pateikė Komisijai patvirtinti Europos Parlamento ir Tarybos reglamento (ES) Nr. 1095/2010 10 (2) straipsnyje nustatyta tvarka;
(6)
EVPRI surengė atviras viešas konsultacijas dėl techninių reguliavimo standartų projektų, kuriais grindžiamas šis reglamentas, ir paprašė, kad pagal Reglamento (ES) Nr. 1095/2010 37 straipsnį įsteigta Vertybinių popierių ir rinkų suinteresuotųjų subjektų grupė pateiktų savo nuomonę. Tačiau EVPRI neatliko sąnaudų ir naudos analizės, nes, EVPRI manymu, tai neproporcinga, turint omenyje techninių reguliavimo standartų projektų poveikį, kadangi Europos vertybinių popierių rinkos priežiūros institucijų komitetas (CESR) kuria centrinę duomenų saugyklą nuo 2010 m. ir techninių reguliavimo standartų projektai atitinka dabartinės sistemos veikimą ir nėra esminių naujų reikalavimų taikymas, todėl didelių papildomų išlaidų nei EVPRI, nei kredito reitingų agentūros neturėtų patirti,
PRIĖMĖ ŠĮ REGLAMENTĄ:
I SKYRIUS
BENDROSIOS NUOSTATOS
1 straipsnis
Dalykas
Šiuo reglamentu nustatomos taisyklės, kurių laikosi kredito reitingų agentūros, teikdamos centrinei duomenų saugyklai informaciją, įskaitant šios informacijos struktūrą, formą, metodą ir ataskaitinį laikotarpį, pagal:
a)
Reglamento (EB) Nr. 1060/2009 11 straipsnio 2 dalį;
b)
Reglamento (EB) Nr. 1060/2009 I priedo E skirsnio II dalies 1 punktą.
II SKYRIUS
ATASKAITŲ TEIKIMO STRUKTŪRA
2 straipsnis
Ataskaitų teikimo principai
1. Kredito reitingų agentūra teikia EVPRI įsteigtai centrinei duomenų saugyklai tokias ataskaitas:
a)
kokybinių duomenų ataskaitas, kaip nurodyta 7 ir 9 straipsniuose, ir
b)
reitingų duomenų ataskaitas, kaip nurodyta 8 ir 10 straipsniuose.
2. Kredito reitingų agentūra yra atsakinga už pateikiamų duomenų tikslumą, išsamumą ir tinkamumą. Agentūra užtikrina, kad ataskaitos būtų pateikiamos laiku, naudojantis 11 straipsnyje nustatytais ataskaitų teikimo kanalais ir laikantis 13 straipsnyje nustatytos ataskaitų teikimo tvarkos.
3. Kai kredito reitingų agentūra priklauso kredito reitingų agentūrų grupei, grupės nariai gali įgalioti vieną iš grupės narių pateikti privalomą informaciją grupės vardu. Kai įgaliotas grupės narys teikia informaciją grupės vardu, šis narys nurodo tiek savo, tiek grupės narių, kurių vardu teikia informaciją, tapatybę.
3 straipsnis
Pranešami reitingai
1. Kredito reitingų agentūra praneša kredito reitingo duomenis kiekvieną ataskaitinį laikotarpį, kol tas kredito reitingas atšaukiamas.
2. Kredito reitingų agentūra praneša tiek apie užsakytus, tiek apie neužsakytus reitingus. Ji nurodo, ar reitingas užsakytas ar neužsakytas.
3. Kredito reitingų agentūra, pranešanti informaciją kredito reitingų agentūrų grupės vardu, gali į teikiamą informaciją įtraukti trečiųjų valstybių kredito reitingų agentūrų, priklausančių tai pačiai susijusiai grupei, duomenis, kurie Sąjungoje nepatvirtinti. Kai kredito reitingų agentūra tokių duomenų nepraneša, kokybinių duomenų ataskaitoje ji pateikia paaiškinimą.
4. Kredito reitingų agentūra praneša kredito reitingų duomenis, susijusius bent su paskutiniu dešimtmečiu iki Reglamento (EB) Nr. 1060/2009 įsigaliojimo. Kredito reitingų agentūra, neteikusi kredito reitingų iki 1999 m. gruodžio 7 d., praneša duomenis už ataskaitinius laikotarpius nuo pirmojo agentūros suteikto kredito reitingo datos. Kredito reitingų agentūra neįpareigota pranešti duomenų už reitingavimo laikotarpius iki agentūros registracijos ar sertifikavimo pagal Reglamentą (EB) Nr. 1060/2009, jei ji gali įrodyti, kad reikalavimas pranešti tokius duomenis yra neproporcingas, atsižvelgiant į agentūros dydį ir sudėtingumą.
5. Kredito reitingų agentūra praneša apie tokių tipų reitingus:
a)
įmonių reitingai;
b)
struktūrizuoto finansavimo reitingai;
c)
valstybių ir viešųjų finansų reitingai.
4 straipsnis
Įmonių reitingai
1. Kredito reitingų agentūra praneša įmonių reitingų duomenis pagal emitentus.
2. Kredito reitingų agentūra gali vertinti įmonės patronuojamosios įmonės reitingus kaip atskirus reitingus arba ne. Kredito reitingų agentūra paaiškina pasirinktą politiką.
3. Pranešdama įmonių reitingus, kredito reitingų agentūra priskiria šiuos reitingus prie vieno iš pramonės segmentų, nurodytų II priedo 1 lentelės 18 laukelyje.
4. Kai žinomi, pranešami įmonių reitingų duomenys, susiję tiek su ilgalaikiais, tiek su trumpalaikiais reitingais. Su ilgalaikiais reitingais nurodomas emitento reitingas. Kai emitento reitingo nėra, nurodomas ilgalaikis neužtikrintų skolos vertybinių popierių reitingas. Kai žinomi užsienio ir vietinės valiutos reitingai, nurodomas tik užsienio valiutos reitingas.
5 straipsnis
Struktūrizuoto finansavimo reitingai
1. Priklausomai nuo 2 ir 3 dalyje nurodytų konkrečių ypatybių kredito reitingų agentūra praneša kiekvienos struktūrizuotų finansinių priemonių emisijos ilgalaikius reitingus.
2. Kredito reitingų agentūra praneša kiekvienos struktūrinio investavimo įmonės ir panašių struktūrų emitento ilgalaikius reitingus.
3. Kredito reitingų agentūra praneša kiekvienos turtu užtikrintų komercinių vekselių emisijos trumpalaikius reitingus.
4. Teikdama struktūrizuoto finansavimo reitingus, kredito reitingų agentūra priskiria šiuos reitingus prie vienos iš šių turto klasių:
a)
turtu užtikrinti vertybiniai popieriai. Ši turto klasė apima tokius turto poklasius, kaip paskolos automobiliams, laivams ir (arba) lėktuvams, paskolos studentams, vartojimo kreditai, sveikatos priežiūros paskolos, paskolos mobiliajam būstui, paskolos filmams statyti, paskolos komunalinių paslaugų įmonėms, išperkamoji įrangos nuoma, gautinos sumos padengiant kreditinės kortelės skolą, turto suvaržymai dėl nesumokėtų mokesčių, neveiksnios paskolos, su kredito įvykiais susietos obligacijos, paskolos poilsinėms transporto priemonėms ir iš pirkėjų gautinos sumos;
b)
būsto hipoteka užtikrinti vertybiniai popieriai. Ši turto klasė apima tokius turto poklasius, kaip pirminės ir antrinės rinkos būsto hipoteka užtikrinti vertybiniai popieriai ir nuosavo būsto įkeitimo paskolos;
c)
komercine hipoteka užtikrinti vertybiniai popieriai. Ši turto klasė apima tokius turto poklasius, kaip mažmeninės prekybos ar biuro nekilnojamojo turto paskolos, ligoninių paskolos, globos namų paskolos, saugojimo patalpų paskolos, viešbučių paskolos, slaugos namų paskolos, pramonės paskolos ir daugiabučių statybos paskolos;
d)
užstatu užtikrinti skoliniai įsipareigojimai. Ši turto klasė apima tokius turto poklasius, kaip užstatu užtikrinti paskolos įsipareigojimai, užstatu užtikrinti obligacijų įsipareigojimai, užstatu užtikrinti sintetiniai įsipareigojimai, užstatu užtikrinti vienos skolos dalies įsipareigojimai, užstatu užtikrinti fondo įsipareigojimai, turtu užtikrintų vertybinių popierių užstatu užtikrinti skoliniai įsipareigojimai ir užstatu užtikrintų skolinių įsipareigojimų užstatu užtikrinti skoliniai įsipareigojimai;
e)
turtu užtikrinti komerciniai vekseliai;
f)
kitos struktūrizuotos finansinės priemonės, neįtrauktos į anksčiau paminėtas turto klases, kaip antai struktūrinės padengtos obligacijos, struktūrinio investavimo įmonės, su draudimu susiję vertybiniai popieriai ir išvestinių produktų įmonės.
5. Kredito reitingų agentūra nurodo, kuriai turto klasei ir poklasiui (jei yra) priklauso kiekviena reitinguojama priemonė.
6. Pildant II priedo 1 lentelės 17 laukelį, nurodomas priemonės pagrindinio turto didžiosios dalies buveinės valstybės kodas. Kai neįmanoma nustatyti pagrindinio turto didžiosios dalies buveinės valstybės, reitinguojama priemonė klasifikuojama kaip „tarptautinė“.
6 straipsnis
Valstybių ir viešųjų finansų reitingai
1. Kredito reitingų agentūra praneša valstybių ir viešųjų finansų reitingų duomenis pagal emitentus. Kredito reitingų agentūra priskiria šiuos reitingus prie vieno iš šių sektorių:
a)
vietinės valiutos valstybių reitingai;
b)
užsienio valiutos valstybių reitingai;
c)
valstybių dalių ir savivaldybių, kaip kad valstijų ir vietos valdžios, reitingai;
d)
viršvalstybinių organizacijų, kaip kad daugiau nei vienos valstybės Vyriausybės įsteigtų, turimų ir valdomų institucijų, priskirtų prie U sekcijos (Ekstrateritorinių organizacijų ir įstaigų veikla) pagal Europos Bendrijų ekonominės veiklos rūšių klasifikatorių (toliau - NACE), reitingai (3);
e)
viešojo sektoriaus subjektų, įskaitant priskirtus prie O sekcijos (Viešasis valdymas ir gynyba; privalomasis socialinis draudimas), P sekcijos (Švietimas) ir Q sekcijos (Žmonių sveikatos priežiūra ir socialinis darbas), reitingai.
2. Kiekviename sektoriuje nurodomi trumpalaikiai ir ilgalaikiai emitento reitingai. Kai emitento reitingo nėra, nurodomas ilgalaikis skolos reitingas.
3. Kai, pildant II priedo 1 lentelės 17 laukelį, 1 dalies d punkte nurodytoms viršvalstybinėms organizacijoms neįmanoma nustatyti konkrečios emisijos valstybės, reitinguojamas emitentas klasifikuojamas kaip „tarptautinis“.
III SKYRIUS
ATASKAITŲ TEIKIMO FORMA
7 straipsnis
Kokybiniai duomenys
1. Kredito reitingų agentūra teikia I priedo 1 lentelėje nustatytos formos kokybinių duomenų ataskaitas. Visų pirma kredito reitingų agentūra pateikia kokybinius duomenis apie savo reitingų skalę, paaiškindama kiekvieno reitingo atskiras ypatybes ir reikšmę. Kredito reitingų agentūra gali pateikti iki šešių reitingų skalių. Konkrečiam laikotarpio ir reitingų tipo deriniui galima nurodyti ne daugiau kaip vieną reitingų skalę.
2. Kai kredito reitingų agentūra teikia konkretaus laikotarpio ir reitingų tipo reitingus, naudodama daugiau nei vieną reitingų skalę, ši agentūra savo kokybinių duomenų ataskaitoje nurodo tik reitingų skalę, naudojamą kiekybinei tokių reitingų daugumai. Reitingų duomenų ataskaitose nenurodomi reitingai, kuriems naudojama reitingų skalė pagal šią dalį nėra pateikta.
3. Reitingų skalė apima nenustatytą skaičių plataus masto reitingų kategorijų, kurias gali sudaryti nenustatytas skaičius punktų (pakategorių). Kredito reitingų agentūra nurodo tiek reitingų kategorijas, tiek jų punktus (jei yra).
8 straipsnis
Reitingų duomenys
1. Kredito reitingų agentūra teikia 3 straipsnyje nurodytų duomenų ataskaitas II priedo 1 lentelėje nustatyta forma.
2. Pildydama II priedo 1 lentelės 12 laukelį, kredito reitingų agentūra nurodo su reitingu susijusį įsipareigojimų neįvykdymą, jei įvyko kuris nors iš šių įvykių:
a)
reitingas rodo, kad neįvykdyti įsipareigojimai pagal kredito reitingų agentūros įsipareigojimų neįvykdymo apibrėžtį;
b)
reitingas atšauktas dėl reitinguojamo subjekto nemokumo arba skolos restruktūrizavimo;
c)
kitas atvejis, kai, kredito reitingų agentūros vertinimu, reitinguojamas subjektas arba reitinguojama priemonė nevykdo įsipareigojimų, yra iš esmės pablogėję ir pan.
3. Visiems praneštiems reitingams, kurie atšaukiami per konkretų ataskaitinį laikotarpį, nurodoma atšaukimo priežastis II priedo 1 lentelės 11 laukelyje. Reitingai, atšaukti iki 2010 m. rugsėjo 7 d., gali būti nurodyti kategorijoje „pasibaigęs reitingo galiojimas dėl kitų priežasčių“.
9 straipsnis
Kokybinių duomenų pakeitimai ir panaikinimas
1. Kredito reitingų agentūra praneša apie pateiktų kokybinių duomenų pakeitimus ir panaikinimą, kai tai būtina, siekiant:
a)
perteikti kokybinių duomenų pakeitimus;
b)
ištaisyti reitingų skalės pranešimo faktines klaidas.
2. Dėl kokybinių duomenų, išskyrus reitingų skalės duomenis, pasikeitimo kredito reitingų agentūra siunčia naują ataskaitą su atnaujintais duomenimis. Kredito reitingų agentūra siunčia naują kokybinių duomenų ataskaitą tik tokiu atveju, jei pasikeitė kurie nors duomenys, ir praneša tik pasikeitusius duomenis. Pakeitus metodus kredito reitingų agentūra pateikia atnaujintus kokybinius duomenis ir gali daryti nuorodą į savo interneto svetainėje pateiktą papildomą informaciją apie ankstesnius metodų pasikeitimus.
3. Kai keičiami tik reitingų skalės kategorijų ženklai arba punktai, kredito reitingų agentūra siunčia kokybinių duomenų ataskaitą su atnaujinta ankstesne reitingų skale (pažymėta jos unikaliu reitingo identifikatoriumi) su atitinkamai pagal poreikį pakeistais ženklais arba aprašymais. Kiti laukeliai, susiję su reitingų skale, ataskaitoje pateikiami be pakeitimų. Kredito reitingų agentūra užpildo I priedo 1 lentelės laukelius.
4. Kai reitingų skalė pakeičiama iš esmės, kredito reitingų agentūra paskelbia naują reitingų skalę ir atlieka šiuos veiksmus:
a)
siunčia kokybinių duomenų rinkmeną su atnaujinta ankstesne reitingų skale, pabaigos datą pakeisdama į ankstesnio ataskaitinio laikotarpio pabaigos datą. Kredito reitingų agentūra užpildo I priedo 1 lentelės laukelius;
b)
kredito reitingų agentūra pateikia naują reitingų skalę su nauju unikaliu identifikatoriumi ir skalės galiojimo pirmojo ataskaitinio laikotarpio pradžios data;
c)
kai kredito reitingų agentūra iš centrinės duomenų saugyklos gauna atsakomąją rinkmeną, kuria patvirtinama, kad nauja reitingų skalė priimta, kredito reitingų agentūra siunčia pirmojo ataskaitinio laikotarpio, kuriuo taikoma nauja reitingų skalė, reitingų duomenų rinkmenas.
5. Kai reitingų skalė panaikinama, kredito reitingų agentūra atlieka šiuos veiksmus:
a)
skalė panaikinama prieš tai, kai kredito reitingų agentūra centrinei duomenų saugyklai pateikia kokius nors reitingų duomenis, susijusius su ta reitingų skale. Jeigu reitingų duomenys jau pateikti, kredito reitingų agentūra turi panaikinti visus reitingų duomenis, susijusius su ankstesne reitingų skale;
b)
kredito reitingų agentūra siunčia kokybinių duomenų rinkmeną, kuria reitingų skalė panaikinama. Kredito reitingų agentūra užpildo atitinkamą I priedo 2 lentelės laukelį.
10 straipsnis
Reitingų duomenų panaikinimas ir ankstesnės reitingų duomenų ataskaitos
1. Kai jau pateiktuose reitingų duomenyse aptinkama faktinių klaidų, kredito reitingų agentūra praneša apie tų reitingų duomenų panaikinimą ir pakeičia panaikintus reitingų duomenis kitais.
2. Norėdama panaikinti reitingų duomenis, kredito reitingų agentūra imasi vienos iš toliau nurodytų priemonių:
a)
jeigu reitingų įrašas yra iš einamojo ataskaitinio laikotarpio, kredito reitingų agentūra užpildo II priedo 2 lentelės laukelius. Kai pirminis įrašas panaikintas, kredito reitingų agentūra siunčia naują įrašo versiją;
b)
jeigu reitingų įrašas yra iš ankstesnių ataskaitinių laikotarpių, kredito reitingų agentūra gali panaikinti visų ataskaitinių laikotarpių pirminius reitingų duomenis, užpildydama II priedo 2 lentelės laukelį, nurodydama panaikinimo priežastį, o tada visuose laikotarpiuose pakeisti įrašo pirminę versiją pagal 3 straipsnio 4 dalyje nurodytą procedūrą.
3. Pateikdama duomenis atgaline data, kredito reitingų agentūra į reitingų laukelius įrašo ankstesnį reitingo ataskaitinį laikotarpį ir ankstesnių reitingo duomenų pateikimo priežastį, kaip nurodyta II priedo 1 lentelės 24 ir 25 laukeliuose.
IV SKYRIUS
ATASKAITŲ TEIKIMO METODAS
11 straipsnis
Ataskaitų teikimo kanalai ir duomenų perdavimas
1. Kredito reitingų agentūra praneša duomenis centrinei duomenų saugyklai, naudodama centrinės duomenų saugyklos ataskaitų teikimo įrangą.
2. Centrinei duomenų saugyklai siunčiamos ir iš jos gaunamos rinkmenos yra XML formatu, suderinamu su EVPRI leidžiamomis XSD schemomis.
3. Kredito reitingų agentūra suteikia rinkmenoms pavadinimus pagal EVPRI nurodytą pavadinimų suteikimo tvarką.
4. Kredito reitingų agentūra centrinei duomenų saugyklai išsiųstas ir iš jos gautas rinkmenas elektronine forma saugo bent penkerius metus. Šios rinkmenos paprašius pateikiamos EVPRI.
12 straipsnis
Keitimosi rinkmenomis principai ir ataskaitiniai laikotarpiai
1. Kredito reitingų agentūra siunčia centrinei duomenų saugyklai visas konkretų ataskaitinį laikotarpį apimančias rinkmenas per paskesnį išankstinio skelbimo laikotarpį. Šis reikalavimas taikomas tiek kokybinių duomenų rinkmenoms, tiek reitingų duomenų rinkmenoms.
2. Ataskaitinis laikotarpis trunka šešis mėnesius nuo sausio 1 d. iki birželio 30 d. arba nuo liepos 1 d. iki gruodžio 31 d. Išankstinio skelbimo laikotarpis trunka tris mėnesius po atitinkamo ataskaitinio laikotarpio pabaigos nuo sausio 1 d. iki kovo 31 d. arba nuo liepos 1 d. iki rugsėjo 30 d. Išankstinio skelbimo ir ataskaitinių laikotarpių pradžia ir pabaiga nustatoma Vidurio Europos laiku.
3. Pirmiausia kredito reitingų agentūra perduoda kokybinius duomenis. Agentūra siunčia reitingų duomenų rinkmenas tik gavus iš centrinės duomenų saugyklos atsakomąją rinkmeną, kuria patvirtinami kokybiniai duomenys.
4. Per kiekvieną išankstinio skelbimo laikotarpį kredito reitingų agentūra pateikia centrinei duomenų saugyklai reitingų duomenų rinkmenas, kuriose nurodyta visa informacija, prašoma II priedo 1, 2 ir 3 lentelėse. Apie reitingų duomenų panaikinimą pranešama pagal 10 straipsnį.
5. Pirmą kartą teikdama duomenis centrinei duomenų saugyklai, kredito reitingų agentūra persiunčia kokybinių duomenų rinkmeną, kurioje nurodyti visi kokybiniai duomenys, prašomi I priedo 1, 2 ir 3 lentelėse. Paskui ta kredito reitingų agentūra praneša tik apie naujas reitingų skales, kokybinių duomenų atnaujinimą ir panaikinimą pagal 9 straipsnį.
6. Be savo pirmosios ataskaitos centrinei duomenų saugyklai, kredito reitingų agentūra pateikia ir ankstesnius duomenis pagal 3 straipsnio 4 dalį. Šie duomenys pateikiami chronologine tvarka pagal ataskaitinius laikotarpius, pradedant nuo anksčiausio laikotarpio.
13 straipsnis
Ataskaitų teikimo procedūra
1. Kredito reitingų agentūra užtikrina, kad centrinei duomenų saugyklai siunčiama informacija atitiktų agentūros vidaus įrašus. Per kiekvieną išankstinio skelbimo laikotarpį visos atitinkamos rinkmenos siunčiamos chronologine tvarka, o klaidos ištaisomos nepasibaigus išankstinio skelbimo laikotarpiui.
2. Centrinė duomenų saugykla, gavusi kiekvieną pateikiamą duomenų rinkmeną, kredito reitingų agentūrai siunčia atsakomąją rinkmeną, kuria arba patvirtinama, kad rinkmena gauta ir įkelta be klaidų, arba kredito reitingų agentūra informuojama apie aptiktas klaidas. Kai centrinė duomenų saugykla aptinka klaidų, kredito reitingų agentūra laiku siunčia pataisymus pagal tokią tvarką:
a)
rinkmenų klaidų atveju kredito reitingų agentūra ištaiso klaidą, kaip nurodyta atsakomojoje rinkmenoje, ir iš naujo siunčia visą rinkmeną;
b)
turinio klaidų atveju kredito reitingų agentūra ištaiso klaidą, kaip nurodyta atsakomojoje rinkmenoje, ir iš naujo siunčia tik ištaisytus įrašus.
V SKYRIUS
BAIGIAMOSIOS NUOSTATOS
14 straipsnis
Įsigaliojimas
Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2012 m. kovo 21 d.

Labels: 12
4